DA Den Europæiske Unions Tidende C 322/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 322/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ACEITE DE NAVARRA«

EF-Nr.: ES-PDO-0005-0695-29.04.2008

BGB ( ) BOB ( X )

1. Betegnelse:

»Aceite de Navarra«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.5.: Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1:

Ekstra jomfru olivenolie fremstillet af olivenfrugter, der er høstet direkte på træerne, af følgende sorter: Arróniz, Empeltre og Arbequina. Den lokale sort Arróniz anses for at være den vigtigste sort, idet den repræsenterer en andel på over 10 % af olieblandingen. Denne andel kan stamme enten fra en blanding af olier eller en blanding af olivenfrugter.

Udvindingen sker udelukkende ved mekaniske metoder eller andre fysiske processer, der ikke medfører ændringer af olien, som således bevarer den oprindelige frugts smag, aroma og karakteristika.

Olierne har følgende fysiske og kemiske kendetegn:

— Syreindhold: højst 0,3°

— Peroxidtal: højst 15 mEq O2

— Ultraviolet absorption (K270): højst 0,15

— Ultraviolet absorption (K232): højst 2

— Fedtsyresammensætning: mindst 72 % oliesyre.

Organoleptisk set er »Aceite de Navarra« en olie med middel til stærk frugtagtig smag, grønne undertoner og karakteristisk bitterhed og skarphed, og den er særdeles afbalanceret, let til overvejende intens uden at være sød, i overensstemmelse med følgende parametre:

— Median for egenskaben frugtagtig: mindst 4,5

— Median for mangler: 0

— Median for bitterhed: over 1,5 og under 4,0

— Median for skarphed: over 2,0 og under 4,0

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkning, produktion og formaling af »Aceite de Navarra« må udelukkende finde sted i det geografiske produktionsområde, der er beskrevet i punkt 4.

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

—

4. Kort beskrivelse af det geografiske område:

Det beskyttede område omfatter 135 kommuner, i det følgende angivet i alfabetisk rækkefølge:

Kommuner:

Abaigar, Abárzuza, Aberin, Ablitas, Adiós, Aibar, Allín, Allo, Ancín, Andosilla, Añorbe, Aras, Arcos (Los), Arellano, Arguedas, Armañanzas, Arróniz, Artajona, Artazu, Ayegui, Azagra, Azuelo, Barásoain, Barbarin, Bargota, Barillas, Beire, Belascoáin, Berbinzana, Biurrun-Olcoz, Buñuel, Busto (El), Cabanillas, Cadreita, Caparroso, Cárcar, Carcastillo, Cascante, Cáseda, Castejón, Cintruénigo, Cirauqui, Corella, Cortes, Desojo, Dicastillo, Enériz, Eslava, Espronceda, Estella, Etayo, Ezprogui, Falces, Fitero, Fontellas, Funes, Fustiñana, Gallipienzo, Garinoain, Guesálaz, Guirguillano, Igúzquiza, Javier, Larraga, Lazagurría, Leache, Legarda, Legaria, Leoz, Lerga, Lerín, Lezáun, Liédena, Lodosa, Lumbier, Luquin, Mañeru, Marcilla, Mélida, Mendavia, Mendaza, Mendigorría, Metauten, Milagro, Mirafuentes, Miranda de Arga, Monteagudo, Morentin, Mues, Murchante, Murieta, Murillo El Cuende, Murillo El Fruto, Muruzábal, Názar, Obanos, Oco, Olejua, Olite, Olóriz, Orísoain, Oteiza, Peralta, Piedramillera, Pitillas, Puente La Reina, Pueyo, Ribaforada, Sada, San Adrián, San Martín de Unx, Sangüesa, Sansol, Santacara, Sartaguda, Sesma, Sorlada, Tafalla, Tiebas-Muruarte de Reta, Tirapu, Torralba del Río, Torres del Rio, Tudela, Tulebras, Ucar, Ujué, Unzué, Uterga, Valtierra, Viana, Villafranca, Villamayor de Monjardín, Villatuerta, Yerri, Yesa og området Bardenas Reales.

5. Tilknytning til det geografiske område:

5.1. Det geografiske områdes egenart:

Det klimatologisk afgrænsede område er kendetegnet af tre afgørende faktorer:

— Bjergkæden fra vest til øst bestående af massiverne Codés, Lókiz, Urbasa, Andía, Perdón, Aláiz, Izco og Leyre, som danner en naturlig barriere for de fugtige vinde fra Det Cantabriske Hav

— Påvirkningen fra den dominerende vind fra nordvest, kendt under navnet »Cierzo«

— Breddegrad: mellem de nordlige breddegrader 41° 54′ og 42° 49′.

Området ligger næsten udelukkende i Ebro-flodens leje under 600 m højde, mod nord afgrænset af ovennævnte barriere for de fugtige vinde, der sammen med den såkaldte »Cierzo« gør, at nedbørsmængden er beskeden (størsteparten af området ligger i en isohyet på 400 mm); området har et højt antal solskinstimer (2 500 timer solskin om året) med gennemsnitligt 120 skyfrie dage pr. år og betydelige temperaturforskelle mellem vinter og sommer og mellem nat og dag (størst i efteråret — 18 °C).

Som følge af især »Cierzo«-vinden forstærkes tørken om sommeren og kulden om vinteren.

Der er 190 frostfrie dage i området, og den første efterårsfrost sætter ind i løbet af sidste halvdel af oktober.

Jordbunden er overvejende moderat dyb til dyb med halvtør til tør jord. Den består primært af mergel, ler, kridt og kalksten. Jorden er brun og kalk- og karbonatholdig, både naturligt og fordi der på grund af den ringe nedbørsmængde ikke forekommer afkalkning.

Historiske og menneskelige faktorer

I Navarra har oliventræer udgjort en del af landskabet siden romertiden, og brugen af olivenolie har været en vigtig del af både kultur og tradition, således at olivenolie nu til dags er et af basisprodukterne i ernæringen.

Olivendyrkningen i Navarra var på sit højeste i første tredjedel af det 20. århundrede; man havde da mere end 60 oliepresser i gang, hvilket gjorde det muligt at fremstille en olie af så høj kvalitet, at den opnåede forskellige præmier, herunder en præmie til en olie fra Cascante under verdensudstillingen i Sevilla i 1929.

Olivendyrkningsarealet var størst i 1967, hvor det nåede op på 8 682 ha. Dette areal er derefter blevet gradvis mindre, og nåede i 1995 ned på 2 297 ha.

Siden da har olivendyrkningen oplevet et genopsving, som er forbundet med fremskridtene inden for udvindingsmetoderne, moderniseringen og koncentrationen af presser og den kraftigt øgede formalingskapacitet.

Den aktuelle kapacitet i oliemøllerne i Navarra er overdimensioneret i forhold til den maksimale produktionskapacitet, hvilket betyder, at det både nu og fremover er muligt at få olivenfrugterne presset på det optimale tidspunkt.

I Navarra har landbrugsarealerne altid været opdelt i små lod. Denne struktur med mindre bedrifter er fortsat fremherskende for så vidt angår de permanente beplantninger og navnlig olivendyrkningen. Det samlede areal er opdelt i mange dele, således at de nuværende i alt 5 344 ha er fordelt på over 19 500 parceller, der dyrkes af mere end 8 000 olivendyrkere (data for 2010 fra ministeriet for udvikling af landdistrikter og miljø).

Olivendyrkningen i dette område har altid været og er stadig i høj grad familiebaseret, idet arbejdskraften i familierne benyttes til de forskellige dyrkningsarbejder, herunder navnlig høsten.

Hvad angår afsætningen af denne olie, er egetforbruget fortsat meget betydeligt, også i oliemøller, der ikke er ejet af kooperativer.

De tre sorter Arróniz, Empeltre og Arbequina har lige fra gammel tid eksisteret side om side i forskellige forhold alt efter område. I en parcel med en af de tre sorter og især i gamle parceller er der meget ofte oliventræer (»hantræer«) af de andre sorter, da de formodes at fremme bestøvningen.

5.2. Produktets egenart:

»Aceite de Navarra«-produktets egenart skyldes den lokale sort Arróniz som med en andel på over 10 % i blanding med sorterne Empeltre og Arbequina giver olien en karakteristisk profil med følgende parametre:

— Olier med en karakteristisk bitterhed og skarphed, særdeles afbalancerede, let til overvejende intense uden at være søde (let til middel bitterhed omkring værdierne 1,5-4,0 og let til middel skarphed omkring værdierne 2,0-4,0).

— Olier med middel til stærk frugtagtig smag, med værdier over 4,5 og grønne undertoner.

— Olier med et højt procenttal af oliesyre (over 72 %).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Aceite de Navarra«-produktets særlige kendetegn, der er beskrevet under ovenstående punkt 3.2 og 5.2, skyldes primært anvendelsen af den lokale sort Arróniz til fremstillingen af nævnte olie.

Det område, hvor sorten Arróniz vokser naturligt og eksklusivt, svarer til det geografisk afgrænsede område, der er specificeret under punkt 4. Sorten er perfekt tilpasset klimaet i dette område, da den er yderst modstandsdygtig over for tørke og vinterkulde (jf. »Variedades de olivo en España« (olivensorter i Spanien), ministeriet for miljø og land- og vandmiljø, 2005).

Anvendelsen af sorten Arróniz, alene eller i blanding med sorterne Empeltre og Arbequina, giver olierne en række bitre, skarpe og yderst afbalancerede karakteristika og gør, at »Aceite de Navarra« ikke er sødlig.

Samtidig er anvendelsen af sorten Arróniz, modningsgraden, når olivenfrugterne høstes, samt områdets breddegrad og klimatiske forhold faktorer, som indvirker på sammensætningen af fedtsyrer i »Aceite de Navarra« og giver olien det høje procenttal af oliesyre, som er på over 72 %.

Den tidlige høst af olivenfrugterne med en relativ grøn modningsgrad for at undgå tidlig frost og jordbunds- og klimaforholdene (kalkholdig jord og tørt og solrigt klima som følge af bjergbarrieren og »cierzo«-vinden) giver olien ekstraordinære organoleptiske egenskaber, som er kendetegnet af en median for den frugtagtige smag på over 4,5 med grønne undertoner.

Høsten af olivenfrugter med en ideel modningsgrad — forholdsvis grønne (under 4 på en skala fra 1 til 10) — som har direkte indvirkning på de organoleptiske egenskaber, der kendetegner »Aceite de Navarra«, er mulig takket være områdets særlige naturlige faktorer:

— de kraftige temperaturudsving mellem dag og nat i modningsperioden, som muliggør en gradvis og etapevis modning af de tre sorter

— samt de menneskelige faktorer i området:

— opsplitningen af arealet i små bedrifter og disponibiliteten af medhjælpende familiemedlemmer som arbejdskraft

— oliemøllernes overdimensionerede kapacitet, som gør det muligt at få olivenfrugterne presset på det optimale tidspunkt.

Alle disse faktorer har bidraget til frembringelsen af en olie med særlige egenskaber, hvad angår såvel den kemiske sammensætning som den organoleptiske vurdering.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.cfnavarra.es/agricultura/COYUNTURA/marcas_calidad_diferenciada/pliego-condiciones/120328_Pliego_Condiciones_DOP_Aceite_Navarra.pdf

(1) EUT L 93 af 31.3.2006, s. 12.